По секоја цена (филм)

''„По секоја цена“'' (англиски: ''Hell or High Water'') — американски криминалистички филм од 2016 година, режиран од Дејвид Макензи по сценариото на Тејлор Шеридан. Главните улоги ги толкуваат: Крис Пајн (Chris Pine), Бен Фостер (Ben Foster), Џеф Бриџис (Jeff Bridges) и Гил Бирмингем (Gil Birmingham).
„По секоја цена“ бил премиерно прикажан на Канскиот филмски фестивал на 16 мај 2016 година, додека пак во САД почнал да се прикажува на 12 август 2016 година. Филмот добил пофалби од критичарите и остварил заработка од 32 милиони долари. Американскиот филмски институт го вброил во најдобрите десет филмови во годината, и добил номинации за бројни награди, вклучувајќи ги номинациите за „Златен глобус“ за најдобар драма филм, најдобар спореден глумец (Бриџис) и најдобро сценарио. Филмот, исто така, добил четири номинации за „Оскар“ на 89. доделување на наградите, и тоа за најдобар филм, најдобар спореден глумец (Бриџис), најдобро оригинално сценарио и најдобра монтажа.
1 Синопсис
За да го спасат семејниот ранч, двајца браќа (ги играат Пајн и Фостер) ограбуваат повеќе банки, а нив ги гонат двајца тексашки ренџери (ги играат Бриџис и Бирмингем)...
2 Улоги
* Џеф Бриџис како тексашки ренџер Маркус Хамилтон
* Крис Пајн како Тоби Хауард
* Бен Фостер како Танер Хауард
* Гил Бирмингем како тексашки ренџер Алберто Паркер
* Марин Ајрленд како Деби Хауард
* Кети Миксон како Џени Ен
* Дејл Дики како Елзи
* Кевин Ранкин како Вили Рејбрн
* Мелани Папалија како Емили
Сценаристот Тејлор Шеридан кратко се појавува во филмот како каубој.
3 Прием
3.1 Заработка
„По секоја цена“ остварил заработка од 27 милиони долари во Северна Америка и 5,3 милиони во другите територии за вкупна заработка од 32,3 милиони долари во светски рамки, наспроти буџетот од 12 милиони долари. Во САД, филмот заработил 621 329 долари од 32 кина во првиот викенд на прикажување, или просечно 19 417 долари по кино-сала. Следниот викенд, филмот се прикажувал во 472 кина, заработувајќи 2,7 милиони долари (просечно 5 709 долари по кино-сала). На 26 август 2016 година, филмот почнал да се прикаѓува во 909 кина и заработил 3,7 милиони долари за време на викендот, завршувајќи на 12. место, мерено по заработката.
3.2 Критика
„По секоја цена“ добил признание од филмските критичари, а многумина упатиле пофалби за заживувањето на вестерн жанрот. На агрегаторот Rotten Tomatoes, филмот има рејтинг од 98%, врз основа на 216 прегледи, со просечен рејтинг од 8.5/10. Описот на мрежното место гласи, „''По секоја цена'' нуди солидно изработен, добро изглумен вестерн трилер кој избегнува безмислени сцени со пукање во корист на уверливото темпо и богатите ликови.“ На Metacritic, филмот има резултат од 88 од можни 100, врз основа на 47 прегледи, означувајќи „универзално признание“.
Ричард Роипер од „Chicago Sun Times“ го оценил филмот со четири од четири ѕвездички, образложувајќи „На моменти голем и мал, ''По секоја цена'' е толку прекрасен и груб и елегичен и паметен, моментот кога заврши беше момент кога посакав повторно да го погледнам.“ Саманта Ладвиг од IGN го оценила филмот со 9/10, кажувајќи „''По секоја цена'' изненадува со својата комплексна приказна, вџашува со својата кинематографија и надокнадува за сите слаби филмови од ова лето.“